De nordjyske borgmestre har i samlet flok kontaktet social- og integrationsministeren for at få hjælp til behandling af voldelige mænd og kvinder i regionen.

Det oplyser P4 Nordjylland, som har talt med Mariagerfjords borgmester H. C. Maarup, som er en dem, der har skrevet til Karen Hækkerup. - Vi har banket på ministerens dør for at gøre hende opmærksom på, at der er et behov for terapi til voldsudøvere i vores region, og at der hidtil har været et nu lukket tilbud, som havde god effekt, siger han til radioen. Nærmeste tilbud er i Aarhus, og her må man vente op til otte måneder på psykologsamtaler. Det ser borgmestrene som et problem, for behovet for terapi mod vold i Nordjylland er massivt, mener de. Borgmesterkredsen håber ifølge P4 Nordjylland, at ministeren vil bevillige penge til en terapi i Aalborg, et tiltag, der tidligere har været en realitet, men nu er lukket på grund af manglende økonomi.